

PROJEKTS uz 07.02.2025.

vēlamais datums izskatīšanai: domē 27.02.2025.

sagatavotājs: Ilona Gotharde

ziņotājs: Ilona Gotharde

 LĒMUMS

Ādažos, Ādažu novadā

2025. gada 27. februārī **Nr.**«DOKREGNUMURS»

**Par kolektīvā iesnieguma izskatīšanu**

Ādažu novada pašvaldības dome izskatīja iedzīvotāju kolektīvo iesniegumu par ēkas Jūras ielā 4, Carnikavā (turpmāk – Ēka) saglabāšanu (pašvaldības reģ. Nr. ĀNP/1-11-1/25/522 (turpmāk – Iesniegums)), ko 2025. gada 23. janvārī iesniedza iedzīvotāju pārstāvis un iniciatīvas “Par ēkas Jūras ielā 4, Carnikavā, saglabāšanu” sabiedrības līdzdalības platformā manabalss.lv autors (vārds, uzvārds, personas kods).

384 iedzīvotāju parakstītajā kolektīvajā iesniegumā[[1]](#footnote-1) norādīts, ka:

1. iedzīvotāji iebilst pret pašvaldības lēmumu nojaukt Ēku. Uzskata, ka Ēka ir apmierinošā stāvoklī, un, līdz tiks izstrādāts projekts mākslas skolai, Ēku ir iespējams nodot vietējo kopienu vajadzībām, ļaujot to izmantot (iznomāt) mazajām biedrībām un uzņēmumiem, dodot iespēju radīt savu produkciju un pakalpojumus Carnikavā, kā arī popularizēt novadu plašākai sabiedrībai. Līdzīgi projekti Saldū (“Sātiņu darītava”), Cēsīs (“Koprades māja Skola 6”), Rīgā (koptelpa “Sadarbībā”) un citi līdzīgi projekti Latvijā un Eiropā nes pienesumu un saliedē vietējo sabiedrību. Ēka apvienotu jaunos un mazos hobija līmeņa un ne tikai, radošos cilvēkus Carnikavas pagastā. Nama uzturēšanas un komunālos maksājumus segtu kopiena. Ir apzināti amatu meistari, kas vēlētos darboties Ēkā (Laivu darbnīca, maizes cepšanas darbnīca, gleznošanas darbnīca, jauno arhitektu klase, juvelierizstrādājumu darbnīca, šūšanas darbnīca, konditorejas darbnīca, u.c.). Ēkas pirmajā stāvā iecerēts radīt kopā strādāšanas telpu lielāku pasākumu norisēm (semināriem, lekcijām, cilvēkstāstiem, u.tml.). Plānots ierīkot arī grāmatu, kā arī dārza un mazās rokas tehnikas instrumentu maiņas punktus. Plānots ierīkot stūrīti vēstures elpai, jo Ēka pastāvējusi vēl Latvijas pirmās brīvvalsts laikā;
2. šobrīd tērēt naudu Ēkas demontāžai ir izšķērdība, kā arī citos ciemos ir daudz svarīgākas vajadzības, piemēram, ielu apgaismojumi, infrastruktūras nodrošinājums, u.c.;
3. lūdz atcelt domē 16.10.2024. pieņemto lēmumu demontēt Ēku un līdzekļus novirzīt pašvaldības prioritārām vajadzībām.

Pašvaldībā 2025. gada 24. janvārī saņemta nodibinājuma “Sabiedrības Līdzdalības Fonds” vēstule (reģistrācijas Nr. ĀNP/1-11-1/25/546), ar pievienotu kodētu *MS Excel* failu ar iniciatīvas "PAR ĒKAS JŪRAS IELĀ 4, CARNIKAVĀ SAGLABĀŠANU" iedzīvotāju parakstiem elektroniskā formātā, kas savākti un apkopoti portālā ManaBalss.lv. Norādīts, ka šie paraksti ir skatāmi kopā ar tāda paša nosaukuma kolektīvo iesniegumu, ko pašvaldībai ir nosūtījis (vārds, uzvārds). Lūdz pašvaldību saziņā ar iesnieguma autoru izskatīt šo iesniegumu Pašvaldību likumā noteiktajā kārtībā un informēt nodibinājumu par iesnieguma izskatīšanas gaitu, lai varētu nodrošināt atgriezenisko saiti ar iniciatīvas parakstītājiem.

Lietas faktiskie apstākļi ir šādi:

1. Jautājums par turpmāko rīcību ar Ēku tika skatīts Ādažu novada pašvaldības domes Finanšu komitejas 2024. gada 16. oktobra sēdē. Pašvaldības nekustamo īpašumu apsaimniekotāja – pašvaldības aģentūras “Carnikavas komunālserviss” pārstāvis norādīja, ka Ēkas ekspluatācija tika uzsākta 1930. gadā, un tehniskā inventarizācija veikta 2002. gada 10. jūlijā. Ēka no ārpuses un iekšpuses izskatās apmierinošā tehniskā stāvoklī, bet tās komunikācijas un daudzi konstruktīvie elementi ir neapmierinošā stāvoklī. Ēka novērtēta ar energoefektivitātes klasi D – (158.71 kwh/m²), t.i., novērtējums četras reizes pārsniedz energoefektīvu ēku energopatēriņa normu (40 kwh/m²). Daudzās telpās nav ne mehāniskās, ne dabīgās ventilācijas. Ēkas gaiteņi ir šauri, izkārtoti vairākos līmeņos, kāpņu konstrukcija un durvju aiļu izmēri neatbilst vides pieejamības minimālajām prasībām. Pašvaldības nekustamo īpašumu izvērtēšanas darba grupa 2023. gada 19. februārī (sanāksmes protokols Nr. 3) izvērtēja priekšlikumus par Ēkas izmantošanu pašvaldības funkciju nodrošināšanai, un, ņemot vērā, ka īstenojot Smilšu ielas pārbūves projektu 2026. gadā būs nepieciešams nodrošināt transporta piekļuvi Carnikavas vidusskolai un pirmsskolai “Riekstiņš”, 2025. gadā nojaucot Ēku, tās teritorija ir sagatavojama kā pagaidu stāvlaukums. Minimālie nepieciešamie ieguldījumi Ēkas savešanai lietošanas kārtībā, būtu 11 000 *euro*, un vēlamie ieguldījumi turpmākajai ekspluatācijai – vēl 12 000 *euro.*
2. Finanšu komiteja atbalstīja Ēkas demontāžu, iekļaujot izmaksas pašvaldības 2025. gada budžetā. 2025. gada 22. janvārī, apstiprinot saistošos noteikumus par pašvaldības 2025. gada budžetu, dome lēma par projektēšanai, ēkas nojaukšanai un pagaidu stāvlaukuma izveidošanai nepieciešamo finanšu līdzekļu piešķiršanu.
3. Ādažu novada domes lēmums atbilst Carnikavas novada domes 2017. gada 25. janvāra lēmumam “Par Carnikavas novada izglītības iestāžu investīciju projektu” (protokols Nr. 3, 1.§), un 2021. gada 24. marta lēmumam “Par Carnikavas Mūzikas un mākslas skolas būvniecību” (protokols Nr. 5, 15.§), kā arī pašvaldības iepriekš uzsāktajām darbībām Carnikavas izglītības kvartāla attīstīšanai, t.i., Ēkas nojaukšana bija paredzēta jau 2017. gadā, būvprojekta minimālā sastāvā “Carnikavas novada izglītības iestāžu mācību vides uzlabošanai nepieciešamo pārbūves būvprojektu izstrāde un autoruzraudzība (Skolas pārbūve, mūzikas mākslas skola, bibliotēka, Nākotnes iela 1, Jūras iela 4, Carnikava, Carnikavas novads, LV-2163)” ietvaros.
4. Ēkas nojaukšanas iecere atbilst Ādažu novada Attīstības programmas 2021.-2027. gadam vidējā termiņa prioritātei: “VTP3: Attīstīta, droša un mobila satiksmes infrastruktūra” (rīcības virziens “RV3.1: Pašvaldības ceļu un ielu infrastruktūras atjaunošana un attīstība”, uzdevumi “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” (pasākums “C3.1.1.1.3. Carnikavas ciema centra drošas transporta/gājēju sistēmas izveidošana (Ceļu infrastruktūras uzlabošana pie Carnikavas vidusskolas un Carnikavas PII "Riekstiņš”)”), “U3.1.2: Uzturēt, labiekārtot un atjaunot pašvaldības ielas un ceļus” (pasākumi “C3.2.2.1. Auto stāvlaukumu izveide un paplašināšana” un “C3.2.2.3. Stāvlaukuma izbūve pie Carnikavas stadiona”) un rīcības virziena “RV3.2: Mobilitātes attīstība” uzdevumam “U3.2.2: Izbūvēt, labiekārtot un atjaunot stāvvietas”, “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumiem “U5.1.1: Sekmēt novada publiskās ārtelpas attīstību”, “U5.1.2: Izbūvēt jaunas ēkas pašvaldības teritorijā” (pasākums “C5.1.2.3. Ādažu novada Mākslu skolas Carnikavas mācību punkta  korpusa izbūve Nākotnes ielā 1, Carnikavā”), “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” (ir noteikts pasākums “C5.1.3.1. Carnikavas pamatskolas ēkas Nākotnes ielā 1, Carnikavā, pārbūve un paplašināšana, inventāra un tehnoloģiju iegāde”, bet tas šobrīd atzīmēts kā “Izpildīts”, jo atjaunošanas projekts ir noslēdzies, skolas 3.kārtas izbūve kā atsevišķs pasākums tagad minēts pie C5.1.2.3.), “VTP8: Pieejama un daudzpusīga izglītība” rīcības virziena “RV8.1: Vispārējās izglītības sistēmas attīstība” uzdevumam “U8.1.1: Attīstīt jaunas izglītības programmas un projektus”, rīcības virziena “RV8.2: Profesionālās ievirzes izglītības attīstība” uzdevumam “U8.2.1: Attīstīt profesionālās ievirzes izglītības iestādes” un “VTP16: Efektīva pašvaldības iestāžu un uzņēmumu darba organizācija” rīcības virziena “RV16.1: Pašvaldības darbības uzlabošana” uzdevumam “U16.1.1: Uzlabot pašvaldības iestāžu, struktūrvienību un uzņēmumu pakalpojumu kvalitāti” (pasākums “Ā16.1.1.1. Aktivitāšu īstenošana pašvaldības iestāžu, struktūrvienību un uzņēmumu sniegto pakalpojumu kvalitātes paaugstināšanai”).

Atbilstoši Pašvaldību likuma 56. panta pirmajai un otrajai daļai, kolektīvo iesniegumu pašvaldībai par tās kompetencē esošiem jautājumiem ir tiesīgi iesniegt Latvijas Republikas pilsoņi, kuri iesnieguma iesniegšanas dienā sasnieguši 16 gadu vecumu un kuru dzīvesvieta ir deklarēta pašvaldības administratīvajā teritorijā, vai, kuriem pieder nekustamais īpašums šajā teritorijā. Ja novada administratīvajā teritorijā reģistrēto iedzīvotāju skaits pēc aktuālajiem Fizisko personu reģistra datiem attiecīgā gada 1. janvārī ir no 15 000 līdz 30 000 iedzīvotāju, tad kolektīvā iesnieguma iesniedzēju skaits ir vismaz 200 iesniedzēji.

Izvērtējot Iesnieguma atbilstību minētajām prasībām, secināms, ka tas atbilst:

1. 56. panta pirmajai un otrajai daļai, jo, salīdzinot 300 parakstītāju personu datus ar Pilsonības un migrācijas lietu pārvaldes datiem, lai varētu pārliecināties par parakstu autentiskumu, tika konstatēts, ka iesniegumu parakstījuši 234 iedzīvotāji, kas ir pietiekošs skaits, lai uzskatītu iniciatīvu par kolektīvo iesniegumu;
2. 56. panta trešajai daļai un piektajai daļai, jo Iesniegumā norādīts, ka tas ir kolektīvais iesniegums, ir norādīta fiziskā persona un tās kontaktinformācija, kas pilnvarota pārstāvēt Iesnieguma iesniedzējus. Iniciatīvu portālā ManaBalss.lv iesniedza Iesniedzējs, norādot, ka iniciatīva tiks nodota pašvaldībai. Nodibinājuma “Sabiedrības Līdzdalības Fonds” vēstulei pievienotais kodētais *MS Excel* fails ietver Iesnieguma parakstītāju vārdus, uzvārdus un personas kodus. Iesniegums ietver prasījumu pašvaldībai un īsu tā pamatojumu;
3. 56. panta ceturtajai daļai, jo Iesniegums neietver tādu prasījumu, kas ir acīmredzami nepieņemams demokrātiskā sabiedrībā vai ir klaji aizskarošs, nepārkāpj vērtības, kas respektē cilvēka cieņu, brīvību, demokrātiju, vienlīdzību, tiesiskumu un cilvēktiesības, tostarp minoritāšu tiesības.

Pašvaldību likuma 57. panta trešās daļas izpratnē, atbilstoši kolektīvā iesnieguma saturam dome lemj par iesnieguma turpmāko virzību, nosakot par to atbildīgo pašvaldības institūciju.

Ādažu novada pašvaldības domes 2023. gada 14. jūnija saistošo noteikumu Nr. 18/2023 “Ādažu novada pašvaldības nolikums” (turpmāk – pašvaldības nolikums) 67. punkts nosaka, ka kolektīvos iesniegumus izskata domes sēdē, pašvaldības darba reglamentā noteiktā kārtībā. Domes noteiktā pašvaldības institūcija triju mēnešu laikā no domes lēmuma pieņemšanas dienas sniedz domes sēdē pārskatu par kolektīvā iesnieguma virzību.

Saskaņā ar pašvaldības domes 2023. gada 14. jūnija reglamenta Nr.2 “Ādažu novada pašvaldības darba reglaments” 40.6. un 46. punktu, par izskatāmo jautājumu domes sēdē kolektīvā iesnieguma gadījumā ziņo persona, kura pilnvarota pārstāvēt iesniedzējus, kā arī šī persona piedalās tā apspriešanā.

Pašvaldību likuma 57. panta otrā daļa nosaka, ka personai, kura ir pilnvarota pārstāvēt kolektīvā iesnieguma iesniedzējus, ir tiesības domes noteiktajā kārtībā ziņot par kolektīvo iesniegumu domes sēdē, kurā tas tiek izskatīts, kā arī piedalīties tā apspriešanā (debatēs). Pašvaldība minēto personu kolektīvā iesnieguma izskatīšanas gaitā var iesaistīt arī citu pašvaldības institūciju darbā.

Iesnieguma iesniedzēju pārstāvis domes 2025. gada 27. februāra sēdē paskaidroja, ka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Pamatojoties uz Pašvaldību likuma 4. panta pirmās daļas 2. un 3. punktu, 57. panta pirmo, trešo, ceturto un piekto daļu, pašvaldības domes 2023. gada 14. jūnija saistošo noteikumu Nr. 18/2023 “Ādažu novada pašvaldības nolikums” 67., 68. punktu un pašvaldības 2023. gada 14. jūnija reglamenta Nr. 2 “Ādažu novada pašvaldības darba reglaments” 40.6. un 46. punktu, Ādažu novada pašvaldības dome

**NOLEMJ:**

1. Pieņemt 384 iedzīvotāju 2025. gada 23. janvāra kolektīvo iesniegumu par ēkas Jūras ielā 4, Carnikavā, saglabāšanu.
2. Noteikt par kolektīvā iesnieguma izskatīšanu atbildīgo pašvaldības institūciju – pašvaldības Centrālās pārvaldes Attīstības un projektu nodaļu un uzdot triju mēnešu laikā no šī lēmuma pieņemšanas dienas sniegt domes sēdē pārskatu par kolektīvā iesnieguma virzību.
3. Pašvaldības Centrālās pārvaldes Administratīvajai nodaļai ne retāk kā reizi trijos mēnešos apkopot aktuālo informāciju par kolektīvā iesnieguma virzību un izskatīšanas rezultātiem un nodot to Centrālās pārvaldes Sabiedrisko attiecību nodaļai publicēšanai pašvaldības oficiālajā tīmekļvietnē [www.adazunovads.lv](http://www.adazunovads.lv), kā arī informēt personu, kura pilnvarota pārstāvēt kolektīvā iesnieguma iesniedzējus.
4. Atbildīgie par lēmuma izpildi – Centrālās pārvaldes Attīstības un projektu nodaļas, Administratīvās nodaļas un Sabiedrisko attiecību nodaļas vadītāji, atbilstoši kompetencei.
5. Pašvaldības izpilddirektoram nodrošināt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Iesniedzēju pārstāvim, IDR, SAN, ADN, APN, CKS, NĪN - @

Ilona Gotharde, 22032341

1. https://manabalss.lv/par-ekas-juras-iela-4-carnikava-saglabasanu/show [↑](#footnote-ref-1)